“สมาพันธ์คนพิการฯ” ร้อง เลื่อนออกหวยไปอีก เป็น 16 พ.ค. ฟาก “กองสลากฯ” นัดถกด่วน 15 เม.ย.!
"สมาพันธ์คนพิการฯ" ร้อง เลื่อนวันออกหวยไปอีก จากวันที่ 2 พ.ค. เป็น 16 พ.ค. ฟาก "กองสลากฯ" นัดถกด่วน 15 เม.ย.นี้
"สมาพันธ์คนพิการฯ" ร้อง เลื่อนวันออกหวยไปอีก จากวันที่ 2 พ.ค. เป็น 16 พ.ค. ฟาก "กองสลากฯ" นัดถกด่วน 15 เม.ย.นี้
13 เม.ย. 2563

นายพชร อนันตศิลป์ อธิบดีกรมสรรพสามิต ในฐานะประธานกรรมการสลากกินแบ่งรัฐบาล เปิดเผยว่า คณะกรรมการสลากฯ จะมีการประชุมนัดเร่งด่วนในวันที่ 15 เม.ย.นี้ เร็วขึ้นจากกำหนดเดิมที่จะมีการประชุมปลายเดือน เม.ย.
ทั้งนี้ เพื่อพิจารณาว่าจะให้มีการขายสลากงวดต่อไปเมื่อใด จากมติคณะกรรมการฯ ที่ให้งดขายสลากงวด 16 เม.ย. และ 2 พ.ค. รวมทั้งเลื่อนวันออกสลากของงวด 1 เม.ย.ไปเป็น 2 พ.ค.
“จะมีการขายสลากตามปกติหรือไม่ จะต้องรอความเห็นคณะกรรมการก่อน ว่าผลกระทบจากโควิด-19 ล่าสุดเป็นอย่างไร ซึ่งการประชุมคณะกรรมการฯ วันนั้นจะมีความชัดเจน” นายพชร กล่าว
โดยวันนี้ (13 เม.ย.)​ สมาพันธ์คนพิการผู้ค้าสลากประเทศไทย ได้เข้ามายื่นหนังสือขอบคุณคณะกรรมการที่มีมติเลื่อนการออกรางวัลสลากออกไป รวมทั้งมีข้อเสนอให้เลื่อนการออกรางวัลสลากงวดที่ 1 เม.ย. จากเดิมเป็น 2 พ.ค. ให้เลื่อนออกไปอีกเป็น 16 พ.ค. ซึ่งได้รับข้อเสนอไว้ และจะนำเข้าที่ประชุมคณะกรรมการสลากฯ เพื่อพิจารณาในวันที่ 15 เม.ย.ด้วย
ด้านพ.ต.อ.บุญส่ง จันทรีศรี ผู้อำนวยการ สำนักงานสลากกินแบ่งรัฐบาล เปิดเผยว่า การประชุมคณะกรรมการนัดเร่งด่วนต้องมีความชัดเจน เพราะหากมีการงดการขายสลากออกไปอีก ก็ต้องมีการเตรียมพร้อม ซึ่งคณะทำงานจะพิจารณาความจำเป็นว่าจะขายสลากต่อได้หรือไม่ โดยพิจารณาจากการประกาศเคอร์ฟิวของรัฐบาลประกอบว่ามีผลไปถึงเมื่อไร
ขณะที่นายอำนวย กลิ่นอยู่ ประธานสมาพันธ์คนพิการผู้ค้าสลากแห่งประเทศไทย กล่าวว่า ได้เสนอให้คณะกรรมการสลากฯ พิจารณาเลื่อนวันออกรางวัลสลากงวด 1 เม.ย. จากเดิม 2 พ.ค. ไปเป็น 16 พ.ค. เนื่องจากการ พ.ร.ก.การบริหารราชการในสถานการณ์ฉุกเฉินมีผลบังคับใช้ช่วงแรกถึง 30 เม.ย. ทำให้เหลือเวลาการขายสลากในภาวะปกติได้แค่ 2 วัน ซึ่งตอนนี้จากการสำรวจผู้ค้าสลากพบว่า บางแผงมียอดขายเพียง 10% เท่านั้น จึงต้องการขอเวลาขายเพิ่มขึ้น